Bud mon Jisas mò kul,
“Bê ye tennga yóm kutó nawa le kuy yó kem tau là hemtahuhen.
Tódô tngón ye se deng gegna yóm kutó nawa le do.
Ke nmung ye yóm kul kehedem,
là kô knutó nawa le kuy.
Okóm ni,
tólóng ne kuy kehedem lemwót bè yóm deng kéléku kuy,
là bud ye gmung bélê le ne.
Yó se lewót gónó le kmutó nawa kuy.
Hol hentulón ye nawa yóm tehe monu mò kuy,”
mon Jisas.
“ ‘Yóm tau gel dók,
là kóen geta senta yóm tau mdók du.’
Ke deng hensidek le o,
angat hensidek le yu se kuy.
Ke deng nimón le yóm toloku,
angat nimón le se yóm kuy tolok.
Angat hensidek le yu lemwót bè yóm klolò ye do,
abay se là tngón le du yóm hógów dou.
Ke là denge sut lem blóng le,
ne tmolok bélê le,
là kô na a duón Dwata du kul yóm salà le yó.
Okóm ni,
laen kô dù bud lasun le ne.
Yóm tau kmutó nawa dou,
knutó nawahen Mà snéen.
Ke là se deng nmou du lem blóng le yó kem hentaw ton là deng hnikót gel nmò kem tau du,
là kô duón Dwata du kul yóm salà le yó.
Okóm ni deng gotu ton le,
deng mom knutó nawa le o lewu me Mà.
Ni se deng kdohoen yóm tehe monen bè sulat Dwata,
yóm monen,
‘Tódô knutó nawa le ou là duón.’ ”
Bud mon Jisas,
“Wen angat hógówu ebélê ye lemwót bè Mà mò tmóbóng kuy,
duhen yóm Tulus Dwata.
Du se angat tmolok du kuy yóm ktahuhen lemwót bè Dwata.
Ne angat wen tulónen bè yóm dou kmò.
Dalang se kuy,
angat wen tulón ye lemwót bè dou kmò,
abay se deng ye nô béléu lemwót bè yóm kbut ktoloku.”
“Ni se gónóhu eles tmulón du kuy ni kem ni,”
mon Jisas,
“anì là gtebel ye du yóm kehtahu ye béléu.
Angat là bud hmung le kuy bè yó kem gónó ye gel stifun.
Angat wen kdaw le hmatay kuy yó kem tau.
Ofo kul mò du yóm yó,
ke yó yóm hyu bè Dwata.
Yó gónó le angat mò du bélê ye ni kem ni,
abay se là tngón le ke Mà,
ne là tngón le do snéen.
Eles tulónu kuy ni kem ni anì yó,
là hentaw ye du ke sok sut yóm kdaw kmò le du bélê ye.”
Bud mon Jisas,
“Là kô deng tehe tulónu du kuy ni kem ni,
abay se tolohe nô bélê ye.